b'\n_START_ARTICLE_\nDario Frandoli\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini peka Alda in gospodinje Marije Frandoli\xc4\x8d rojene Ro\xc5\xbei\xc4\x8d. Osnovno \xc5\xa1olo je obiskoval v rojstnem kraju, gimnazijo v Gorici, kjer je leta 1972 maturiral, diplomiral pa je 1984-85 na tr\xc5\xbea\xc5\xa1ki filozofski fakulteti. Isto\xc4\x8dasno je na ljubljanski Akademiji za gledali\xc5\xa1\xc4\x8de, radio, film in televizijo \xc5\xa1tudiral na filmskem oddelku in 1986 diplomiral iz filmske re\xc5\xbeije s filmom Zlata ribica. Leta 1985 se je v Gorici zaposlil kot profesor sloven\xc5\xa1\xc4\x8dine in zgodovine na slovenskih vi\xc5\xa1jih srednjih \xc5\xa1olah. Frandoli\xc4\x8d je \xc5\xbee kot \xc5\xa1tudent AGRFT leta 1979 pripravil dokumentarni film o ljubljanskem slikarju Ivanu Zupetu - Kri\xc5\xa1tofu in film Kmetske slike, posnet po istoimenskem delu Kmetske slike Janka Kersnika. Kot igralec je sodeloval v filmu Intervju in Pomladni de\xc5\xbe re\xc5\xbeiserja D. Prebila. Isto\xc4\x8dasno pa je sam re\xc5\xbeiral film Maska (1984). Frandoli\xc4\x8d je s prispevkom Zgodovinski oris telesne kulture na Doberdobskem sodeloval v knjigi Doberdob v\xc4\x8deraj in danes (Gorica, 1988). Leta 1991 je postal odbornik tr\xc5\xbea\xc5\xa1kega Sindikata slovenskih \xc5\xa1ol. _NEWLINE_Frandoli\xc4\x8d je \xc5\xbee v mladih letih vzljubil nogomet in ga vrsto let igral pri raznih klubih (Pro, Gorizia; Torriana, Gradi\xc5\xa1\xc4\x8de; Mladost, Doberdob in Zarja, Bazovica). Nekaj let je bil tudi nogometni trener zdru\xc5\xbeenih mladinskih ekip \xc5\xa0. D. Sovodnje.'